# Apa

## I. RÁHANGOLÓDÁS

1. Milyen képzetek, tulajdonságok, tárgyak tartoznak számotokra az ’apa’ jelentéséhez? Gyűjtsünk össze minél többet! Egészítsük ki a listát kulturális (irodalom, film, zene stb.) példákkal is!
2. Helyezd el az alábbi eseményeket az idővonalon!

* 1956-os forradalom
* a második világháború vége
* Roosevelt elnök halála
* nyilas hatalomátvétel
* kommunista hatalomátvétel

1. A film címét és alcímét (Apa – Egy hit naplója) egy idézet követi:

„...nézek farkasszemet

emberarcú a hiányoddal”.

* Fejtsd ki, mit tudunk meg, mit sejthetünk a filmről csak a címet, az alcímet és az idézetet ismerve!
* A versben az emberarcú Istenre vonatkozik, a filmben az apára – mi a kapcsolat a két alak, a két toposz között?

## II. JELENTÉSTEREMTÉS

1. Nézzétek meg a film első tíz percét ([1:45–10:35](https://videotorium.hu/hu/recordings/45093)) és válaszoljatok az alábbi kérdésekre!

* Mit tudunk meg a főszereplő és az édesapja viszonyáról?
* Milyen információkból tudjuk mindezt, milyen eszközökkel él a rendező?
* Mit néznek a moziban a főszereplő szülinapján?
* Kiknek a kivégzését vetítik a moziban a film előtt? Miért?

1. Nézzétek meg a film Apa tárgyai című részletét ([4:42–10:35](https://videotorium.hu/hu/recordings/45090))! Próbáljátok meg minél több tárgy nevét felírni! Mennyit sikerült összegyűjteni? Milyen a viszonya Bencének és Bence édesanyjának ezekhez a tárgyakhoz?
2. Nézzétek meg a képeket Takó Bence édesapjának tárgyairól!

* Mit tudunk meg róla csak a tárgyai alapján?
* Téged melyik tárgyaid mutatnának be jól? Készíts a filmből kivágottakhoz hasonló fényképet!

|  |  |
| --- | --- |
|  |  |
|  |  |
|  |  |
|  |  |

1. Nézzétek meg a film iskolai jeleneteit ([10:35ؘ–19:52](https://videotorium.hu/hu/recordings/45105)), és válaszoljatok az alábbi kérdésekre!

* Mi az oka, hogy az osztályból ilyen sok fiúnak nem él az apukája?
* Honnan tudjuk, hogy amit a filmben látunk, a film valóságához tartozik, vagy éppen képzelődés? Milyen eszközök mentén különül el a kettő?
* Mi játszódhat le a történet valós idejében, amíg nézőként Takó Bence képzeletét látjuk? Írd meg az üldözéses jelenet történetét Bence szavaival!
* Töltsétek ki a táblázatot! Bence több ízben beleéli magát abba a fantáziába, majd hazugságba, hogy az édesapja partizán volt. Miért és milyen következményekkel? Hogy érzi magát tőlük?

|  |  |  |
| --- | --- | --- |
| Bence motivációi | következmények | Bence érzései |
| 1. vágyakozás | egy fantázia, egy kapaszkodó kialakulása, apa-kép formálódása | izgalom, boldogság, büszkeség |
| 2. |  |  |
| 3. |  |  |
| 4. |  |  |

1. Nézzétek meg a film egy részletét ([43:41–49:26](https://videotorium.hu/hu/recordings/45096)), és válaszoljátok meg a kérdéseket!

* Rajzoljátok meg a film néhány percében Bencével történő események érzelmi grafikonját! Jelöljétek az x tengelyen a néhány perc fontos történéseit, az y tengelyen pedig a hozzájuk tartozó érzelmi állapotot! A 0-hoz közelebbi értékek negatívabb, a távolabbi értékek pozitívabb érzéseket jelöljenek! Mi jellemzi Bence érzelmi állapotát?
* Mikor kész a grafikon, másik színnel rajzoljátok be rajta a történelmi események alakulásának irányát! Milyen eltérések vannak?

1. Nézzétek meg a film forgatásról szóló részletét ([54:11–1:00:00](https://videotorium.hu/hu/recordings/45108)) és válaszoljátok meg az alábbi kérdéseket!

* Miről szól a forgatott film?
* Mit akar elérni a statisztáknál a rendező?
* Hogyan változik meg a statiszták viselkedése a jelenet végére?
* Miért szürreális a filmbeli forgatás?

1. A forgatás után az alábbi beszélgetés-részlet hangzik el. Miben más a beszélő tudása a háborúról, amit átélt, mint a ti tudásotok, akik tanultatok róla, de nem éltétek át?

„Érdekes. Fogalmam sincs, mit csinált apám ’44-ben. Katona volt. Biztos nem is tudott semmiről. És ha a bőrét mentette? Az se lehetett könnyű. Az egész háborúból csak homályos foltokra emlékszem. Döglött lovak, bombázás.”

1. Nézzétek meg Anni és Bence párbeszédét ([1:00:00–1:04:39](https://videotorium.hu/hu/recordings/45087)), és válaszoljatok a kérdésekre!

* Mi történt Anni családjával?
* Miért nem merte Anni vállalni az identitását?
* Mi okoz neki jelenleg nehézséget így, hogy már nem akar hazudni többet?
* Miért nem akarja Anni, hogy Bence hazakísérje?
* Vajon miért hazudik Bence ebben a helyzetben?

1. Nézzétek meg a film egy részletét ([1:10:46–1:16:40](https://videotorium.hu/hu/recordings/45102)) és rögzítsétek gondolattérképen a Bence édesapjáról szerzett újabb információkat!
2. Nézzétek meg a film utolsó tíz percét ([1:16:40–1:25:31](https://videotorium.hu/hu/recordings/45099)) és válaszoljátok meg az alábbi kérdéseket!

* Mik a felnövés lépései, jelei ebben a részletben? Gyűjtsétek össze!
* Mennyiben sikerül Bencének a felnövés felé lépnie? Vitassátok meg!

## III. REFLEXIÓ

1. Az alábbi kommentek a [port.hu](https://port.hu/adatlap/film/tv/apa-egy-hit-naploja-apa/movie-92) portálon (utolsó elérés: 2022.01.21.) olvashatók a filmről. Válaszd ki az egyiket és írj hosszabb, 80-100 szavas választ, amiben egyértelműen állást foglalsz a komment állításai mellett vagy ellen! Véleményed legalább három érvvel támaszd alá! Íráskor figyelj a komment levélszerű sajátosságaira (megszólítás, utalás az előzményekre, lezárás) és az udvarias nyelvhasználatra!

„Hát, mára már nézhetetlenül elavult film. Nem csak a minősége miatt, hanem mert ennyire bárgyú történettel már nehéz lenne valakit leültetni (nemhogy moziba, de tévé elé sem...). Végigszenvedtem, azt hittem lesz értelme - nem volt. Nem érdemli meg a még a 3-as minősítést sem. Talán Sára miatt érdemelne, de hát nem lehet külön nézni az op. mu[n]kát a filmtől. :(”

„Jó film, de hiányzott belőle valami, a forgatókönyv nagyobb részleteket kívánt volna szerintem, nem volt egyértelmű a kapcsolata a főhősnek a lánnyal, nem volt kidolgozott a megismerkedésük folyamata.”

1. Írj műelemző esszét a filmről 500-800 szó terjedelemben, amiben jellemzed Bence viszonyát az édesapjához, és elemzed, hogy ezt a viszonyt a film milyen eszközökkel jelenítteti meg. Íráskor támaszkodj az alábbi két szövegrészletre, figyelj a logikus szerkezeti felépítésre és törekedj a választékos nyelvhasználatra!

„Amit apáról meséltem, az nem igaz. A bőrkabát is csak mese. Volt benne sok igaz dolog is, de hogy mi, azt most már nem tudom. Meséltem csak, és így könnyebb lett minden. Érted ezt?”

„Át kell úsznom a Dunát. Egyszer kell csinálnom valamit a magam erejéből. […] Nem mesélni, hogy apa átúszta, higgyetek nekem, mintha én úsztam volna át. A gyöngék mesélnek, csak a gyöngék.”

1. Mi az, ami biztosan itt maradna az életedből, ha örökre a világ másik végére kellene költöznöd? Milyen tárgyak, milyen nagy- és kisközösségi szerepek, növények, állatok, más emberek milyen veled kapcsolatos érzései és történetei képeznék le a helyed? A kérdések mentén készíts kiállítási installációt, fotózd le, és az elkészült képet, képeket mutasd be az osztálytársaidnak!